পাকিস্তান আমলে সরকারি কাজের স্থাপত্যকর্মের জন্য দায়িত্বে কোনো Department ছিল না। | Public Works Department (PWD)-এর অধীনে Directorate of Architecture ছিল। পাকিস্তানে স্থাপত্যে ডিগ্রি শিক্ষাদানে কোনো শিক্ষা প্রতিষ্ঠান না থাকায় চুক্তিভিত্তিতে বিদেশ থেকে Directorate-এর প্রধান হিসেবে স্থপতি নিযুক্ত করা হতো। তার অধীনে ও তত্ত্বাবধানে দেশীয় নকশাবিদ স্থাপত্যনকশা প্রস্তুত করতেন। PWD-এর অধীনে প্রকৌশলীরা প্রকৌশল-নকশা প্রস্তুত করতেন ও টেন্ডারের মাধ্যমে ঠিকাদার নিয়োগ ও তাদের নির্মাণ কাজ তত্ত্বাবধান করতেন, যে-নিয়ম এখনো চালু আছে। তবে Architecture-এর জন্য পৃথক Department হয়েছে। ১৯৬২ সালে BUET প্রতিষ্ঠা হওয়ার পর থেকে এর স্নাতক স্থপতিরাই এতে কাজ করে যাচ্ছেন। ১৯৬০-এর দশকের প্রথমদিকে ফিরে যাই। স্থপতি মাজহারুল ইসলাম East Pakistan PWD-এর অধীনে Directorate of Architecture-এর প্রধান স্থপতি কর্নেল আর মেক’লে নামক চুক্তিতে নিয়োগপ্রাপ্ত এক ব্রিটিশ ব্যক্তির অধীনে দ্বিতীয় অবস্থান থেকে কাজ করেছেন ও স্থাপত্যকলায় প্রায় ‘অশিক্ষিত’ মেক’লের কাজে ক্ষুব্ধ হয়ে তাঁর বিরুদ্ধে বিদ্রোহ করতেন। মেক’লে রয়্যাল ইনস্টিটিউট অব ব্রিটিশ আর্কিটেক্টসের সদস্য পদবিধারী ছিলেন বটে; কিন্তু তিনি স্থাপত্যশাস্ত্র কিছুই জানতেন না বলা চলে। তিনি দ্বিতীয় বিশ্বযুদ্ধে বার্মা রণাঙ্গনে কৃতিত্বের সঙ্গে যুদ্ধ করায় যুদ্ধাবসানে তাঁকে ‘পুরস্কার’ হিসেবে ARIBAপদবি দেওয়া হয়। স্থপতি হিসেবে তাঁর অযোগ্যতার প্রমাণ তাঁর ‘কীর্তি’ নয়তলা সচিবালয়, যা এমনকি ব্রিটিশ আমলে নির্মিত পুরনো তিনতলা ভবনের দর্শনযোগ্য স্থাপত্যের তুলনায় একেবারে সাদামাটা। যা হোক মাজহারুল ইসলাম সংগত কারণেই মেক’লেকে একেবারে সহ্য করতে পারতেন না। তিনি সরকারি কাজের সম্ভবত বাইরে তখনকার দিনে Institute of Fine Arts বা সাধারণ মানুষের ভাষায় আর্ট কলেজের স্থাপত্য ডিজাইন ও লে-আউট করেন। পুরকৌশল ডিজাইনের কয়েকটি তৎকালে নতুন ধরনের element-এর কাজে PWD-এর প্রধান প্রকৌশলীর সুপারিশে আমাকে দায়িত্ব দেওয়া হয়। একই সঙ্গে তিনি পাবলিক লাইব্রেরি ভবনের কাজ করেন। এর পরবর্তী কাজ (বেসরকারি পর্যায়ে) Bangladesh Council of Scientific and Industrial Research (BCSIR) বা সাধারণের ভাষায় সায়েন্স ল্যাবরেটরিজের কয়েকটি চারতলা বিশিষ্ট বিরাট আয়তনের গবেষণাগার ভবন। তখন ইঈঝওজ-এর শীর্ষ পদে ছিলেন স্বনামধন্য বৈজ্ঞানিক ড. কুদরাত-এ-খুদা। তাঁর সঙ্গে মাজহারুল ইসলামের পিতা সরকারি কলেজে গণিতের অধ্যাপক উমদাতুল ইসলামের ভালো পরিচয় ও বন্ধুত্ব ছিল। তাছাড়া উদীয়মান তেজি সেকালে একমাত্র বাঙালি স্থপতি মাজহারুল ইসলামের নাম শুনেছেন ও পরে পরিচয় হয়। আমি দেখেছি কুদরাত-এ-খুদা ইসলাম সাহেবকে পুত্রবৎ স্নেহ করতেন। সরকারি সময়ের বাইরে বাড়তি সময়ে তাঁর প্রতিষ্ঠানের মধ্যে বসেই ইসলাম সাহেবকে স্থাপত্য কাজ করার সুযোগ করে দেন। এ প্রকল্পে সকল পুরকৌশল কাজের দায়িত্ব ইসলাম সাহেব আমাকে দেন।